Nog 200 hul werk kwyt by TwitterArgieffoto (Foto: Photo Mix/Pixabay) Twitter het nog minstens 200 werknemers, sowat 10% van sy arbeidsmag, afgedank, aldus die New York Times. Die jongste afleggings sluit produkbestuurders, grootdata-kenners en ingenieurs in wat aan masjienleer en platformstabiliteit werk, het die Amerikaanse koerant Sondag berig. Twitter het nie dadelik die berigte bevestig toe AFP die maatskappy gekontak het nie. Esther Crawford, aan die hoof van die sosiale netwerk se produkontwikkeling, is een van die werknemers wat afgelê is, aldus die koerant. Sy was een van die paar oorblywende uitvoerende lede van Twitter voor dit in Oktober deur Elon Musk oorgeneem is en tot dusver nog nie afgelê is of self bedank het nie. Crawford was ŉ groot ondersteuner van Musk en die maatskappy en het ŉ foto van haarself op die platform gedeel waar sy in ŉ slaapsak in haar kantoor slaap. “Diegene wat snedige aanmerkings maak is noodwendig op die kantlyn en nie in die arena nie. Ek is baie trots op die span dat hulle kon aanhou bly bou deur soveel geraas en chaos,” het sy gesê. Ander reuse in die tegnologiebedryf, insluitend Amazon, Alphabet en Meta, het ook duisende afleggings die afgelope jaar aangekondig. Dit kom ná ŉ groot werwingsveldtog in die tegnologiebedryf toe die maatskappye gespook het om te voldoen aan die aanvraag na hul produkte toe mense tydens die pandemie aanlyn begin werk het, inkopies gedoen het en vermaak gesoek het. When your team is pushing round the clock to make deadlines sometimes you #SleepWhereYouWork https://t.co/UBGKYPilbD — Esther Crawford ✨ (@esthercrawford) November 2, 2022